CELEX: 62014TN0392
Language: el
Date: 2014-06-04 00:00:00
Title: Υπόθεση T-392/14: Προσφυγή της 4ης Ιουνίου 2014 — Gutser κατά Επιτροπής

28.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 245/28
            
         Προσφυγή της 4ης Ιουνίου 2014 — Gutser κατά Επιτροπής
   (Υπόθεση T-392/14)
   2014/C 245/38
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Gutser, SA (Βαρκελώνη, Ισπανία) (εκπρόσωποι: J. C. García Muñoz, J. I. Jiménez-Blanco Carrillo de Albornoz και J. Corral García, abogados)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση και
            
         
               —
            
            
               να καταδικάσει την καθής στο σύνολο των δικαστικών εξόδων της διαδικασίας.
            
         
      Λόγοι ακυρώσεως και κύρια επιχειρήματα
   
   Η προσβαλλόμενη στο πλαίσιο της παρούσας διαδικασίας απόφαση ταυτίζεται με την προσβαλλόμενη απόφαση στο πλαίσιο της υποθέσεως T-515/13, Επιτροπή κατά Ισπανίας, σχετικά με το φορολογικό καθεστώς το οποίο διέπει ορισμένες συμφωνίες χρηματοδοτικής μίσθωσης, γνωστό και ως «ισπανικό φορολογικό καθεστώς χρηματοδοτικής μίσθωσης».
   Προς στήριξη της προσφυγής, η προσφεύγουσα προβάλλει πέντε λόγους.
   
               1.
            
            
               Ο πρώτος λόγος αντλείται από το γεγονός ότι η προσβαλλόμενη απόφαση εκδόθηκε κατά παράβαση ουσιώδους τύπου και κατά παράβαση των άρθρων 20, 21 και 41, παράγραφος 1, του Χάρτη των Θεμελιωδών Δικαιωμάτων της Ευρωπαϊκής Ένωσης, καθόσον εκδόθηκε κατόπιν διαδικασίας έρευνας κατά την οποία σημειώθηκαν ουσιώδεις παρατυπίες.
            
         
               2.
            
            
               Ο δεύτερος λόγος αντλείται από παράβαση των άρθρων 107 και 108 ΣΛΕΕ, καθόσον η Επιτροπή έκρινε ότι τα επίμαχα μέτρα συνιστούν κρατική ενίσχυση, καίτοι δεν αποδείχθηκε ο επιλεκτικός χαρακτήρας τους.
            
         
               3.
            
            
               Ο τρίτος λόγος αντλείται από παράβαση των άρθρων 107 και 108 ΣΛΕΕ, καθόσον η Επιτροπή έκρινε ότι τα επίμαχα μέτρα συνιστούν κρατική ενίσχυση, καίτοι δεν αποδείχθηκαν οι επιπτώσεις τους στο ενδοκοινοτικό εμπόριο.
            
         
               4.
            
            
               Ο τέταρτος λόγος αντλείται από πλάνη περί το δίκαιο στην οποία υπέπεσε η Επιτροπή λόγω παραβάσεως του άρθρου 107 της Συνθήκης, καθόσον έκρινε ότι οι επενδυτές είναι αποδέκτες ενδεχόμενης ενισχύσεως. Επίσης, η απόφαση πάσχει έλλειψη αιτιολογίας.
            
         
               5.
            
            
               Ο πέμπτος λόγος αντλείται από πλάνη περί το δίκαιο καθόσον διατάσσει την ανάκτηση της ενισχύσεως, κατά παραβίαση των αρχών της ασφάλειας δικαίου, της δικαιολογημένης εμπιστοσύνης και της ίσης μεταχειρίσεως, καθώς και κατά παράβαση του άρθρου 14 του κανονισμού (ΕΚ) 659/1999.